钦定古今图书集成/方舆汇编/职方典/第1115卷 > 武昌府星野考
## 钦定古今图书集成/方舆汇编/职方典/第1115卷 > 武昌府星野考

府总

《周礼》保章氏以星土辨九州之地，封域皆有分星。郑注曰：“鹑尾楚也。” 《春秋元命苞》曰。轸星散为荆州。江夏入轸十二度。

《史记天官书》《汉天文志》并云：“翼、轸荆楚。” 注：“翼二十二星，轸四星，皆为鹑尾，在巳楚之分。” 又曰：“吴楚之疆，候在荧惑，占于乌衡。”

蔡邕《月令章句》云：“起张十二度，至轸六度为荆州。” 《晋·天文志》：“翼轸楚，荆州。江夏入翼十二度。” 《星经》：“玉衡星主荆州。” 又云：“荧惑主楚。” 又云：“翼二十二星，凡十九度。轸四星，凡十七度。”

《宋志》：天巿西垣第二星曰楚。又北斗第二星曰璇，其分楚。

《元志》：鄂州，北极出地三十一度半。《苏辰图注》：“轸十度，楚之尾。”

荆为《禹贡》九州之一，江夏附焉。历考星属，其辰巳，其北斗玉衡，其五星荧惑，其五行丙丁，其天巿西垣，其十二次舍鹑尾，其二十八宿翼、轸。。